Stropers op borgtog 'werk nóg harder' | Netwerk24
Deur Jana Smit 11 April 2021 00:28
Dr. Lorinda Hern van die Rhino Rescue-projek by die renosterwesie Vusi, wie se horing in 2010 in die Krugerwildtuin gestroop is.
Só sê Pelham Jones, voorsitter van die private renostervereniging Proa. Stropers wat op borgtog uit is, werk nóg harder as dié wat vry rondloop, sê hy. "Dis vir hulle amper soos 'n aansporing."
En moenie dink hul tyd is min nie, sê hy. "Die tyd wat dit neem om gevonnis te word, is 'n grap. Sake word vir nonsens uitgestel. 'n Saak teen stropers wat ons in 2017 in hegtenis geneem het, is nou die dag weer uitgestel."
Jones sê die meerderheid stropers wat in hegtenis geneem word, doen dit deeltyds. "Hulle het ander werk, maar hulle sien stropery as 'n manier om vinnig geld te maak.
"Hierdie (stropers) is nie jou arm bestaansvleisstropers nie. Hulle word goed gefinansier. Jy sal sien, of dit nou in die Kruger (-wildtuin) is of enige ander saak, die stropers het geld vir private regsverteenwoordigers. Hulle bring hul eie prokureurs."
Jones sê dis 'n ou laai van die stropers om hul regsverteenwoordiger op die dag van die hofsaak af te dank om die saak te vertraag. Dit beteken die saak moet uitgestel word om 'n nuwe regsverteenwoordiger 'n kans te gee om op hoogte te kom. En dié wat wel gevonnis word, kom te lig daarvan af, sê Jones.
Dr. Lorinda Hern van die Rhino Rescue-projek stem saam dat die meeste vonnisse nie swaar genoeg is om die stropers af te skrik nie. Renosterstropery is 'n misdaad met betreklik lae risiko's. Boonop, sê sy, lei nie alle arrestasies tot 'n skuldigbevinding of vonnis nie.
Isaac Phaahla, Sanparke-woordvoerder, sê egter die howe is behulpsaam.
"Die meeste sake wat verhoor word, word suksesvol vervolg met lang vonnisse."
Sanparke se jaarverslag toon Suid-Afrika se renosterbevolking het die afgelope tien jaar met 70% gekrimp weens stropery.